Karen Hækkerup (S), 2010-04-09:
Jeg vil gerne starte med at sige tak for en god debat.
Det er ikke særlig tit, at man som opposition får lejlighed til at fremsætte et beslutningsforslag for så, når debatten er ved at være slut, at kunne konkludere, at alle partier rent faktisk har bakket mere eller mindre op om det.
Jeg havde jo håbet, at justitsministeren ville have sagt, at vi selvfølgelig kan klare det her inden sommerferien, men jeg forstår, at konklusionen er, at man først fra justitsministerens side vil afvente, hvad de efterfølgende undersøgelser viser.
Det vil sige, at der altså er en tilkendegivelse af, at man gerne vil være med til at se på det, men ikke af, hvad konklusionen skal være.
Fra Socialdemokraternes side er det lidt anderledes.
Vi er sådan set kommet frem til vores konklusion.
Vi har læst nok, hørt nok og snakket med nok mennesker til at bekræfte os i, at animeret børneporno er en glidebane, der kan føre til, at rigtige børn bliver misbrugt.
Når pædofile går ind på hjemmesider, som vi har tusindvis af i Danmark, der beskæftiger sig med animeret børneporno, kan de gå ind og vælge sig ind på forskellige netværk, hvor de kan se på børn, der bliver torteret og voldtaget, og der kan de så også chatte med andre om, hvad det er for nogle fornøjelser, man får ud af det, man ser.
Når vi har de her sider, er vi med til at fastholde de pædofile i en opfattelse af, at deres adfærd og syge tanker er normale, at deres identitet og lyster på en eller anden måde deles af andre, og at de derfor er i et fællesskab og ikke er alene.
Det er det, der får forskere til i Information den 15. januar i år at sige, at der er tegn på, at animeret børneporno kan føre til, at rigtige børn bliver udsat for overgreb, at de bliver ofre, for der er ikke noget, der tyder på, at animeret børneporno på nogen som helst måde virker anderledes på voksne pædofile, end almindelige billeder gør.
Derfor er det et behov for at få kigget på det her, og jeg er også rigtig glad for, at justitsministeren nu siger, at det vil man gerne, efter at Socialdemokraterne har gjort opmærksom på, at der er det her hul i loven.
Det er jo ikke et hul, vi har fundet, og derfor vil jeg egentlig også rette en tak til Red Barnet, som i sin tid var dem, der fik bragt emnet op.
Det startede med, at de politianmeldte nogle hjemmesider med overgreb mod børn og fik at vide, at det kunne man ikke gøre, fordi siderne var fuldt ud lovlige.
Det skal vi have stoppet, og det håber jeg at vi kan finde ud af i den næste folketingssamling, for jeg forstår, at man af respekt for Folketingets seriøse tilgang til lovgivningen mener, at det her vil tage så lang tid, at man ikke kan nå det.
Så kan jeg jo bare i samme afsluttende bemærkning sige, at jeg så heller ikke håber, at vi denne gang skal have flere lovforslag fra regeringen lagt på bordet sidst i samlingen, så man skal give dispensationer for, at man kan nå at få sagerne igennem.
Vi har jo et utal af sager, hvor det nu begynder at gå rigtig stærkt.
Vi skal på mandag, tror jeg, behandle ni forslag fra Retsudvalget, og så kan man jo spørge sig selv, hvilken lovkvalitet man tror der kommer ud af det, når man skal haste tingene sådan igennem.
Der kunne man måske godt have spurgt sig selv, hvorfor man har været så lang tid om at få sagerne frem.
Men lige præcis det her forslag, som altså ville være med til at beskytte nogle børn, synes man skal syltes.
Jeg havde egentlig håbet, at man ville sige, at vi også lige kunne få det med i møllen, men det gør man så ikke, men så må vi tage det næste gang.
Men tak for en rigtig god debat – jeg glæder mig til udvalgsarbejdet.